Slagoffers van damramp begin groepsaak teen BHP | Netwerk24
Deur Hanlie Stadler 23 Julie 2018 10:43
'n Groepgeding is pas teen die Australiese mynreus BHP aanhangig gemaak vir die 2015-damramp in Brasilië waarin 19 mense dood is.
Die Samarco-dam in Brasilië. Foto: Bloomberg
BHP, wat 'n sekondêre notering op die JSE het, bevestig in 'n Sens-verklaring die geding is in die federale hof van die Australiese deelstaat Victoria aanhangig gemaak.
BHP sê hy is van plan om die eis teen te staan.
Die damwal by die Samarco-myn in die ooste van Brasilië het op 5 November 2015 gebreek.
Benewens die sterftes is miljarde liters slik in die Rio Doce-rivier gestort en dit word as die grootste omgewingsramp tot nog toe in Brasilië bestempel.
Samarco, 'n gesamentlike vennootskap tussen BHP en Vale, het voorheen gesê sy ondersoek toon 'n aanpassing gedurende die bou van die Fundão-slikdam was die rede hoekom die wal gebars het.
Samarco het in Junie vanjaar 'n skikkingsooreenkoms ter waarde van $5,3 miljard met die Brasiliaanse regering gesluit vir die ramp.
Die maatskappy sal ook $211 miljoen tot die Renova-stigting bydra. Dis 'n fonds vir die slagoffers van die ramp en hul familie.